**Kontrolná činnosť**

**hlavného kontrolóra za rok 2015**

 Kontrolná činnosť v roku 2015 bola vykonávaná v súlade so zákonom č. 369/1990 Zb. o obecnom zriadení v znení neskorších predpisov a zákonom č. 502/2001 Z.z. o finančnej kontrole a vnútornom audite a o zmene a doplnení niektorých zákonov.

Na základe Plánu kontrolnej činnosti na I.polrok 2015, schváleného uznesením mestského zastupiteľstva č. 40/2015/3 dňa 10.02.2015 a Plánu kontrolnej činnosti na II.polrok 2015, schváleného uznesením mestského zastupiteľstva č. 144/2015/8 dňa 29.09.2015 boli vykonané nasledovné kontroly:

- Kontrola hospodárenia s verejnými prostriedkami v Základnej umeleckej škole v Dunajskej Strede,

- Kontrola evidencie a vybavovania sťažností na Mestskom úrade v Dunajskej Strede,

- Kontrola plnenia uznesení Mestského zastupiteľstva v Dunajskej Strede za II.polrok 2014,

- Kontrola prevzatia parkovacích automatov od Dunajskostredského parkovacieho družstva spoločnosťou Municipal Real Estate Dunajská Streda, s.r.o. po ukončení platnosti zmluvy o nájme parkovacích miest a parkovacích automatov zo dňa 30.03.2011,

- Kontroly plnenia opatrení prijatých na základe výsledkov kontrol ukončených v mesiacoch december 2014 a január 2015,

- Kontrola nákupu a čerpania cenín – stravných poukážok na Mestskom úrade v Dunajskej Strede,

- Kontrola plnenia uznesení Mestského zastupiteľstva v Dunajskej Strede za I.polrok 2015,

- Kontrola dodržiavania Všeobecne záväzného nariadenia č. 6/2014 zo dňa 08.04.2014, ktorým sa upravuje poskytovanie sociálnych služieb a úhrada za poskytované sociálne služby v Zariadení pre seniorov v zriaďovateľskej pôsobnosti mesta Dunajská Streda

- Kontrola vykonávania predbežnej finančnej kontroly podľa zákona č. 502/2001 Z.z. o finančnej kontrole a vnútornom audite v znení neskorších predpisov na Mestskom úrade v Dunajskej Strede,

- Kontrola plnenia opatrení prijatých na základe výsledkov kontrol ukončených v mesiaci september 2015 a

- Kontrola dodržiavania príkazov primátora vydaných v I.polroku 2015

Na základe uznesenia mestského zastupiteľstva č. 38/591/2014 zo dňa 11.02.2014 bola vykonaná kontrola verejných obchodných súťaží vyhlásených v roku 2015 a na základe uznesenia Mestského zastupiteľstva v Dunajskej Strede č.35/539/2013 zo dňa 01.10.2013 bola vykonaná kontrola hospodárenia s verejnými prostriedkami v spoločnosti Municipal Real Estate s.r.o.

Správy o výsledkoch kontrol boli mestskému zastupiteľstvu predkladané v dňoch 29.09.2015 a 16.02.2016, ktoré po prerokovaní mestské zastupiteľstvo vzalo na vedomie uzneseniami č. 143/2015/8 a 201/2016/10.

Za rok 2015 bolo vykonaných spolu 17 kontrol, z toho:

* 10 kontrol boli ukončené záznamom, t.j. neboli zistené nedostatky,
* 7 kontrol boli ukončené správou, t.j. boli zistené nedostatky,

Prierezová štruktúra uskutočnených kontrol je nasledovná:

* 11 kontrol na mestskom úrade, z týchto kontrol boli 7 ukončené záznamom a 4 správou,
* 1 kontrola v príspevkovej organizácii mesta (Mestské kultúrne stredisko v Dunajskej Strede), kontrola bola ukončená záznamom,
* 3 kontroly v rozpočtových organizáciách mesta (Zariadenie pre seniorov, Základná umelecká škola), z týchto kontrol bola 1 ukončená záznamom a 2 správou,
* 2 kontroly v obchodnej spoločnosti, z týchto kontrol bola 1 ukončená záznamom a 1 správou.

Kontroly boli zamerané predovšetkým na dodržiavanie ustanovení zákonov:

* č. 369/1990 Zb. o obecnom zriadení v znení neskorších predpisov,
* č. 502/2001 Z.z. o finančnej kontrole a vnútornom audite a o zmene a doplnení niektorých zákonov,
* č. 431/2002 Z.z o účtovníctve v znení neskorších predpisov,
* č. 138/1991 Zb. o majetku obcí v znení neskorších predpisov,
* Zákonníka práce v znení neskorších predpisov,
* č. 211/2000 Z.z. o slobodnom prístupe k informáciám a o zmene a doplnení niektorých zákonov v znení neskorších predpisov,
* č. 131/2010 Z.z. o pohrebníctve v znení neskorších predpisov,
* č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov

a na dodržiavanie ustanovení Všeobecne záväzného nariadenia č. 6/2014 zo dňa 08.04.2014, ktorým sa upravuje poskytovanie sociálnych služieb a úhrada za poskytované sociálne služby v Zariadení pre seniorov v zriaďovateľskej pôsobnosti mesta Dunajská Streda a internej smernice Zásady postupu pri prijímaní, evidovaní, vybavovaní a kontrole vybavovania sťažností fyzických osôb a právnických osôb v podmienkach mesta Dunajská Streda.

Kontrolné zistenia vyplývajúce z vykonaných kontrol možno rozdeliť do nasledovných oblastí:

* kontrolné zistenia týkajúce sa porušenia príslušných ustanovení zákona Zákonníka práce v oblasti poskytnutia stravných lístkov,
* kontrolné zistenia týkajúce sa porušenia príslušných ustanovení zákona o slobode informácií v oblasti povinného zverejňovania faktúr, zmlúv a objednávok,
* kontrolné zistenia týkajúce sa porušenia príslušných ustanovení Všeobecne záväzného nariadenia č. 6/2014 v oblasti nájomných zmlúv,
* kontrolné zistenia týkajúce sa porušenia príslušných ustanovení zákona o pohrebníctve ohľadne cenníka služieb v cintoríne,
* kontrolné zistenia týkajúce sa porušenia príslušných ustanovení zákona o finančnej kontrole a vnútornom audite ohľadne vykonávania predbežnej finančnej kontroly.

Na základe výsledkov kontrol bola vedúcim kontrolovaných subjektov uložená povinnosť prijať konkrétne opatrenia na odstránenie zistených nedostatkov a ich príčin a predložiť správu o ich splnení.